ผอ.สำนักบริหารการเลือกตั้งฯ ระบุ การเลือกสมาชิกวุฒิสภาระบบใหม่ เน้นการมีส่วนร่วมของประชาชนมากขึ้น
ผู้อำนวยการสำนักบริหารการเลือกตั้งและการออกเสียงประชามติ 2 ระบุ การเลือกสมาชิกวุฒิสภาระบบใหม่ เน้นการมีส่วนร่วมของประชาชนมากขึ้น โดยเปิดโอกาสให้ประชาชนทุกสาชาอาชีพที่มีคุณสมบัติตามที่กำหนด เข้าสมัครเป็นสมาชิกวุฒิสภาได้
 
นางสมิหรา เหล็กพรหม ผู้อำนวยการสำนักบริหารการเลือกตั้งและการออกเสียงประชามติ 2 กล่าวถึง กระบวนการและขั้นตอนในการเลือกสมาชิกวุฒิสภา (ส.ว.) และการมีส่วนร่วมของประชาชน ว่า การเลือก ส.ว. จะคล้ายกับเลือกตั้ง ส.ส. แต่รายละเอียดจะแตกต่างกัน  โดยกฎหมายกำหนดให้ผู้สมัครแนะนำตัวโดยใช้เอกสารแนะนำตัว ซึ่งจะมีรายละเอียดประวัติส่วนตัว ประวัติการทำงานและแนวทางการดำเนินงานหากได้เป็น ส.ว.  ไม่ใช้วิธีการหาเสียงเหมือน ส.ส. เพื่อยกระดับการมีส่วนร่วมของประชาชน ซึ่งกฎหมายกำหนดกลุ่มให้ครอบคลุมทุกสาขาอาชีพ สามารถมาสมัครรับเลือกตั้ง ส.ว. ได้ โดยคุณสมบัติของผู้สมัคร จะต้องมีสัญชาติไทยโดยการเกิด อายุไม่ต่ำกว่า 40 ปีในวันสมัคร และต้องเป็นผู้มีความรู้ความเชี่ยวชาญในสาขาที่สมัครไม่น้อยกว่า 10 ปี ตลอดจนมีความผูกพันธ์ในพื้นที่ไม่น้อยกว่า 2 ปี ทั้งนี้ประชาชนสามารถมีส่วนร่วมในการตรวจสอบคุณสมบัติผู้สมัครได้ หากพบว่าผู้สมัครรายใดคุณสมบัติไม่ครบ โดยแจ้งไปที่ผู้อำนวยการเลือกระดับอำเภอ แต่หากการเลือกระดับอำเภอ จังหวัด และระดับประเทศ ยังไม่เสร็จสิ้น แล้วมีผู้ร้องเรียนระดับอำเภอ ก็สามารถคัดค้านต่อศาลฎีกาได้ ซึ่งหากตรวจสอบไม่พบลักษณะต้องห้ามตามที่ร้องเรียน ศาลฎีกาก็จะเพิ่มชื่อผู้สมัครเป็นผู้ที่มีสิทธิ์เลือกตั้งได้